KOMUNIKAZZJONI MILL-KUMMISSJONI Rapport Annwali dwar l-attivitajiet ta’ riċerka u żvilupp teknoloġiku tal-Unjoni Ewropea fl-2009 /* KUMM/2010/0632 finali */





[pic] | IL-KUMMISSJONI EWROPEA | Brussel 5.11.2010 KUMM(2010) 632 finali KOMUNIKAZZJONI MILL-KUMMISSJONI Rapport Annwali dwar l-attivitajiet ta’ riċerka u żvilupp teknoloġiku tal-Unjoni Ewropea fl-2009 KOMUNIKAZZJONI MILL-KUMMISSJONI Rapport Annwali dwar l-attivitajiet ta’ riċerka u żvilupp teknoloġiku tal-Unjoni Ewropea fl-2009 1. SFOND GħAR-RAPPORT ANNWALI DWAR L-ATTIVITAJIET RTD Ir-Rapport Annwali dwar l-attivitajiet ta’ riċerka u żvilupp teknoloġiku tal-Unjoni Ewropea jitħejja skont l-Artikolu 190[1] tat-Trattat dwar il-Funzjonament tal-Unjoni Ewropea. Minkejja li mhux formalment fl-ambitu ta' dan ir-Rapport, ġie inkluż xi tagħrif dwar attivitajiet ta' riċerka mwettqa taħt it-Trattat Euratom. 2. IL-KUNTEST USA' FL-2009 It-Trattat ta' Lisbona stabbilixxa politika ta' riċerka konġunta bejn l-Unjoni u l-Istati Membri. Ipprovda rikonoxximent espliċitu għaż-Żona Ewropea tar-Riċerka bħala għodda biex jitwettqu l-għanijiet tal-Unjoni fil-qasam tar-riċerka. Issa hemm implimentata dispożizzjoni ġdida għall-miżuri legali sabiex isseħħ il-mixja lejn iż-ŻER. Fil-linji gwida politiċi għall-Kummissjoni l-ġdida[2], il-President Barroso inkluda l-viżjoni tiegħu dwar il-prijoritajiet għall-politika tal-Unjoni għall-ġejjieni fir-rigward tar-riċerka: il-ksib tal-eċċellenza fir-riċerka bażika, aktar R&D applikat xprunat mill-industrija, l-estensjoni tal-programmi ta' skambju u enfażi akbar fuq it-tixrid tal-R&D lejn ir-reġjuni. Talab li l-Ewropa tkun waħda ta' ambizzjoni u ta' valuri bin-nies fil-qalba tal-aġenda. Sadanittant, kompliet il-kriżi ekonomika. Il-PDG tal-UE27 naqas b’4.2% fl-2009. Il-gvernijiet Ewropej wieġbu għal dan billi żiedu l-infiq pubbliku bis-saħħa ta' pakketti ta' salvataġġ u stimoli fiskali. Dawn il-miżuri għal qasir żmien sikwit ġew ibbilanċjati b'investimenti għat-tul fir-riċerka u l-innovazzjoni, metodu appoġġat mill-Pjan Ewropew ta' Rkupru Ekonomiku (EERP)[3]. Stħarriġ[4] dwar l-effetti tal-kriżi ekonomika fuq l-investimenti R&D kixef li l-Istati Membri b'intensitajiet R&D għoljin jew medji-għoljin kienu qed iżommu jew iżidu l-baġits R&D tagħhom għall-2009, filwaqt li xi Stati Membri b'intensitajiet R&D medji jew baxxi kienu obbligati jnaqqsu l-isforzi tagħhom. Dan implika r-riskju ta' twessigħ tal-'lakuna fir-riċerka u l-innovazzjoni' fi ħdan l-Unjoni. Fir-rigward tal-investimenti privati fl-R&D, l-evidenza tissuġġerixxi li l-kriżi naqset il-likwidità fi kważi s-setturi kollha tan-negozju, u dan wassal għal tnaqqis tar-riżorsi finanzjarji interni disponibbli għall-R&D, partikolarment fl-SMEs tat-teknoloġija avvanzata[5]. L-aċċess aktar diffiċli għas-sorsi esterni tal-finanzjament privat aċċentwa l-impatt negattiv. Madankollu, meta wieħed iqabbel ma' riċessjonijiet preċedenti, il-kumpaniji l-kbar jidhru li żammew il-livell tagħhom ta' investiment R&D, anki jekk aktar iffukaw il-prijoritajiet tagħhom. Il-kriżi ħolqot ukoll kuxejnza dwar il-fatt li l-politika tar-riċerka u l-innovazzjoni trid toqrob aktar lejn l-aspirazzjonijiet tas-soċjetà. Fid-dikjarazzjoni Lund, adottata fil-konferenza tal-Presidenza Svediża 'New worlds, new solutions', intalab li r-riċerka Ewropea tiffoka fuq l-isfidi l-kbar ta' żmienna. 3. IL-KISBIET POLITIċI TAż-ŻER 3.1. Il-Governanza taż-ŻER L-għan tal-proċess ta' Ljubljana huwa li jiġu affrontati n-nuqqasijiet u l-ineffiċjenzi fis-sistema tar-riċerka Ewropea minħabba l-frammentazzjoni, nuqqas ta' koerenza u koordinazzjoni, u limitazzjonijiet fil-moviment ħieles tal-għarfien. Il-proċess ġie varat fl-2008[6] bi ftehim dwar viżjoni ŻER għat-tul bħala l-ewwel pass tiegħu[7]. Ħames inizjattivi ŻER speċifiċi ġew varati parallelament. Fl-2009, sar progress fuq żewġ livelli: - Għall-ħames inizjattivi ŻER speċifiċi kollha, ġew implimentati arranġementi prattiċi ta' implimentazzjoni (ara t-taqsimiet 3.2 sa 3.6); - Pass kruċjali fil-governanza kumplessiva taż-ŻER kien l-adozzjoni ta' Riżoluzzjoni tal-Kunsill dwar il-governanza mtejba taż-ŻER[8]. F'din ir-Riżoluzzjoni, il-Kunsill għaraf il-ħtieġa li jiġi żviluppat tfassil aktar koerenti tal-politika fuq il-livelli tal-Unjoni u tal-Istati Membri kif ukoll sabiex jiġu stabbiliti l-mezzi għall-għoti ta' impetu lill-iżvilupp taż-ŻER fuq il-livell politiku Ir-Riżoluzzjoni talbet ukoll reviżjoni tal-mandat tal-CREST[9]. Mill-2007, żewġ konferenzi ewlenin taż-ŻER ippermettew skambju ta' fehmiet u konsultazzjoni mal-partijiet involuti dwar l-iżvilupp tal-politika taż-ŻER. It-tieni konferenza taż-ŻER ġiet organizzata fi Brussell f'Ottubru 2009. 3.2. Inizjattiva taż-ŻER għar-Riċerkaturi Is-Sħubija Ewropea għar-Riċerkaturi (EPR)[10] fiha erba' linji ta' azzjoni: reklutaġġ miftuħ u l-portabilità tal-għotjiet; is-sigurtà soċjali u l-pensjonijiet; kundizzjonijiet tal-impjieg u tax-xogħol attraenti; u t-titjib tal-ħiliet u tal-esperjenza. Il-Grupp ta' Tmexxija għar-Riżorsi Umani u l-Mobilità (SGHRM) għandu rwol ewlieni fl-implimentazzjoni tal-EPR. Tul l-2009, l-SGHRM indirizza l-biċċa l-kbira tal-aspetti tal-EPR, u dan wassal għal skambju għani ta' esperjenzi nazzjonali. Tliet gruppi ta' ħidma pproduċew eżiti konkreti fl-oqsma tar-reklutaġġ miftuħ u tal-kundizzjonijiet tax-xogħol, it-taħriġ u l-ħiliet, il-monitoraġġ u l-indikaturi. Tmien pajjiżi żviluppaw Pjanijiet ta' Azzjoni Nazzjonali, oħrajn qegħdin fil-proċess u xi wħud qed jintegraw l-implimentazzjoni tal-EPR fil-pjani nazzjonali eżistenti. Il-kwistjoni tas-sigurtà soċjali ġiet affrontata minn grupp espert. Qed jiġi wkoll finalizzat studju ta' fattibilità dwar fond tal-pensjonijiet pan-Ewropew. Filwaqt li se jkompli x-xogħol fuq l-implimentazzjoni tal-EPR - inkluża l-koordinazzjoni tas-sigurtà soċjali u skemi supplimentari tal-pensjonijiet[11] – jibdew jidhru assi u enfażijiet ġodda: - aktar nisa u rġiel żgħażagħ jinġibdu lejn fil-qasam tar-riċerka u x-xjenza u jinżammu fih bis-saħħa tal-inizjattiva ewlenija ta' Ewropa 2020 'Żgħażagħ Attivi' - titrawwem il-progressjoni tal-karriera tar-riċerkaturi b'bilanċ xieraq bejn il-ħajja u x-xogħol; - konformi mal-inizjattiva prominenti ta' Ewropa 2020 'Aġenda għal kapaċitajiet u impjiegi ġodda', l-applikazzjoni tal-prinċipji tal-flessigurtà bħal parti mill-istrateġija tal-ħruġ mill-kriżi. 3.3. Inizjattiva taż-ŻER dwar l-Ipprogrammar Konġunt L-Ipprogrammar Konġunt huwa proċess li jittratta l-ispariġġ bejn l-iskala Ewropea jew globali tal-isfidi tas-soċjetà tal-lum u n-natura nazzjonali jew reġjonali tal-istrumenti disponibbli biex jindirizzawhom. Tul l-2009 seħħ dibattitu intens dwar il-modalitajiet tal-Ipprogrammar Konġunt, bi progress tajjeb milħuq sa tmiem is-sena. Fil-Grupp ta' Livell Għoli dwar l-Ipprogrammar Konġunt (GPC), konfigurazzjoni apposta tal-CREST, l-Istati Membri – appoġġati mill-Kummissjoni – ħadmu fuq l-identifikazzjoni u l-preparazzjoni ta' Inizjattivi għall-Ipprogrammar Konġunt, kif ukoll fuq l-iżvilupp ta' linji gwida volontarji għall-kundizzjonijiet ta' qafas għall-Ipprogrammar Konġunt. Ġew identifikati erba' Inizjattivi għall-Ipprogrammar Konġunt: - Bdiet Inizjattiva pilota għall-Ipprogrammar Konġunt dwar 'Mard newrodeġenerattiv inkluż l-Alzheimer's'; - 'Agrikoltura, Sikurezza tal-Ikel u Tibdil fil-Klima', 'Wirt Kulturali u Tibdil Globali: sfida ġdida għall-Ewropa' u 'Is-Saħħa, l-Ikel, il-Prevenzjoni ta' Mard marbut mad-Dieta' ntgħażlu bħala inizjattivi li jiġu varati fl-2010. Għadd limitat ta' temi ġodda għal Inizjattivi ta' Programmar Konġunt x'aktarx jiġu identifikati fl-2010. Id-diskussjonijiet se jkomplu fuq linji gwida volontarji għal kundizzjonijiet ta' qafas. Konferenza tal-Presidenza Belġjana se ssewgi l-progress li jkun sar fl-Ipprogrammar Konġunt. 3.4. Inizjattiva taż-ŻER dwar Infrastrutturi ta' Riċerka Il-Kunsill adotta r-regolament li jwaqqaf qafas ġuridiku għall-iżvilupp ta' infrastrutturi pan-Ewropej ta' riċerka f'Ġunju 2009[12]. Dan il-qafas għal Konsorzju għal Infrastruttura Ewropea ta’ Riċerka (ERIC) jipprovdi personalità ġuridika rikonoxxuta fl-Istati Membri kollha u x'uħud mill-vantaġġi tal-organizzazzjonijiet internazzjonali. Il-qafas ġuridiku ERIC jista' jiffranka ħafna mill-ħin meħtieġ għat-twaqqif tal-infrastrutturi Ewropej tar-riċerka. Il-Kummissjoni lestiet il-proċeduri meħtieġa għall-implimentazzjoni tal-ERIC. L-applikazzjonijiet bl-Istatuti proposti tal-ERIC għandhom jintbagħtu lill-Kummissjoni. L-applikazzjoni mbagħad tiġi vvalutata sabiex tiġi verifikata l-konformità tagħha mar-rekwiżiti tar-regolament. Jekk il-valutazzjoni tkun pożittiva, il-Kummissjoni tadotta deċiżjoni li twaqqaf l-ERIC. Il-PK7 qed jappoġġa l-fażi ta' tħejjija tal-45 infrastruttura ta' riċerka identifikati fil-Forum Ewropew tal-Istrateġija għall-Infrastrutturi ta' Riċerka (ESFRI). Ħafna mill-proġetti fuq il-lista ESFRI qegħdin fil-proċess li jiġbru l-impenji mill-Istati Membri u jiffinalizzaw l-Istatuti ERIC tagħhom. L-ewwel ERIC mistenni jitwaqqaf fl-2010. 3.5. Inizjattiva taż-ŻER dwar il-Kooperazzjoni Internazzjonali Il-ftuħ taż-ŻER għad-dinja jibqa' element tal-qalba tal-attivitajiet tal-Unjoni. Il-Forum Strateġiku għall-Kooperazzjoni Internazzjonali fix-Xjenza u t-Teknoloġija (SFIC) ġie stabbilit mill-Kunsill f'Diċembru 2008 biex jipprovdi metodu Ewropew. S'issa iffoka l-attenzjoni tiegħu fuq il-qsim tal-informazzjoni u l-iżvilupp ta' mekkaniżmi għat-tfassil konġunt tal-prijoritajiet. Il-kisbiet konkreti kienu l-iżvilupp ta' għodda bbażata fuq il-web għall-ġestjoni tad-dokumenti biex tiġi aċċessata informazzjoni nazzjonali u tal-UE, kooperazzjoni eqreb bejn il-konsulenti xjentifiċi tal-UE u l-attachés tal-Istati Membri f'pajjiżi terzi, u qsim kalendarju ta' avvenimenti ewlenin sabiex tiġi approfondita d-direzzjoni tax-xogħol li jkun għaddej. Ittieħdu wkoll passi lejn attivitajiet konġunti ta' riċerka bl-appoġġ għal inizjattiva ta' kooperazzjoni fir-riċerka mal-Indja fir-rigward ta' sfidi marbuta mal-ilma u proġett pilota dwar l-enerġija mal-Istati Uniti tal-Amerika. Inizjattiva Globali dwar is-Saħħa tal-Annimali se tiġi mnedija mill-Kummissjoni fl-2010. 3.6. Inizjattiva taż-ŻER dwar it-Trasferiment tal-Għarfien Fl-2008, il-Kummissjoni adottat Rakkomandazzjoni u Kodiċi ta' Prattika dwar it-trasferiment tal-għarfien [13] (KT), li sussegwentament ġie appoġġat minn Riżoluzzjoni tal-Kunsill. Twaqqaf grupp ta' ħidma tal-CREST għall-KT biex jippromwovi u jsegwi l-implimentazzjoni tar-Rakkomandazzjoni. Il-grupp ġabar l-aqwa prattika eżistenti u ħarsa ġenerali lejn il-progress nazzjonali fl-implimentazzjoni. Bosta pajjiżi adottaw jew qed iħejju leġiżlazzjoni nazzjonali biex itejbu t-trasferiment tal-għarfien. Il-grupp ta' ħidma beda x-xogħol fuq il-linji gwida komuni għall-KT u l-ġestjoni tal-proprjetà intellettwali fil-kooperazzjoni internazzjonali fir-riċerka u dwar l-indikaturi KT. Sabiex jiġu involuti l-partijiet, il-Kummissjoni organizzat fora għal dawk involuti fil-KT. It-tieni forum seħħ f'Mejju 2009. Fl-2010, l-ewwel grupp ta' ħidma se jħejji l-ewwel rapport annwali tiegħu u jorganizza t-tielet forum tal-partijiet involuti fil-KT fil-ħarifa tal-2010. Il-Kummissjoni biħsiebha tvara skema pilota ta' promozjoni tat-trasferiment tal-għarfien fil-qasam tal-bijoekonomija. 3.7. Universitajiet: aġenda ta' modernizzazzjoni L-aġenda tal-modernizzazzjoni għall-universitajiet daħlet f'fażi ġdida fl-2009 bit-tnedija tal-attivitajiet għat-Tagħlim bejn il-Pari (PLAs) L-għan tal-PLAs huwa l-approfondiment ta' tagħlim reċiproku dwar temi bħar-riforma istituzzjonali, l-ikkostjar tal-proġetti ta' riċerka, modi kif tintlaħaq eċċellenza ta' klassi dinjija, ir-reklutaġġ u l-karriera tar-riċerkaturi żgħażagħ. Grupp espert dwar 'Skemi ta' finanzjament diversifikat għar-riċerka bbażata fl-universitajiet' irrapporta dwar id-diffikultajiet maħluqa minn nuqqas ta' konsistenza fost l-iskemi kompetittivi ta' finanzjament tar-riċerka, partikolarment dak li jikkonċerna r-rekwiżiti finanzjarji, kontabbli u tar-rappurtar. Waqt il-Konferenza taż-ŻER, il-finanzjaturi tar-riċerka u min iwettaqha esprimew ir-rieda tagħhom li jindirizzaw din il-kwistjoni. Se tiġi varata fl-2010 pjattaforma tal-partijiet involuti sabiex jiġu żviluppati prinċipji komuni għall-finanzjament kompetittiv estern tar-riċerka. Se jiġi żviluppat netwerk ta' ġbir ta' dejta dwar l-attivitajiet ta' riċerka fl-universitajiet. Se jiġi mistħarreġ ukoll l-iżvilupp tal-Iskejjel pan-Ewropej tar-Riċerka. 4. IS-SEBA’ PROGRAMM KWADRU 4.1. Implimentazzjoni Fl-2009, ġew konklużi 63 sejħa għall-proposti għal baġit totali ta' EUR 5.3 biljun. Tressqu total ta' 16 057 proposta eliġibbli, li minnhom 3678 għaddew mill-kriterji kollha tal-evalwazzjoni, li ssarraf f'rata ta' suċċess ta' 22.9% fuq il-bażi tal-proposti. Total ta' 73 485 parteċipant ħadu sehem fil-proposti eliġibbli kollha, għal proġett totali ta' EUR 34.3 biljun u kontribuzzjoni totali tal-UE mitluba ta' EUR 26.8 biljun. Il-parteċipanti fil-proposti miżmuma ammontaw għal 17 626, għal kost totali tal-proġett ta' EUR 6.9 biljun u kontribuzzjoni totali tal-UE mitluba ta' EUR 5.2 biljun. Dan iwassal għal rata ta' suċċess ta' 24.0% fuq il-bażi tal-applikanti. Ġew konklużi 3 034 sejħa għall-għotjiet, bi 17 144 parteċipant u kontribut totali tal-UE mitlub ta' EUR 5.3 biljun. 33.2 % tal-ftehimiet għall-għotjiet kollha ġew konklużi taħt il-Programm Speċifiku 'Kooperazzjoni', għal 63.9% tal-kontribut totali tal-UE mitlub. 12.6 % ġew konklużi taħt il-Programm Speċifiku 'Ideat', għal 11.6% tal-kontribut totali tal-UE mitlub. 43.3 % ġew konklużi taħt il-Programm Speċifiku 'Nies', għal 11.9 % tal-kontribut totali tal-UE mitlub. 10.5 % ġew konklużi taħt il-Programm Speċifiku 'Kapaċitajiet', għal 12.2 % tal-kontribut totali tal-UE mitlub. 0.4 % ġew konklużi taħt il-Programm Kwadru 'Euratom', għal 0.4 % tal-kontribut totali tal-UE mitlub. 4.2. Il-programmi ta' ħidma tal-2010 Il-programmi ta' ħidma tal-2010 ġew adottati fid-29 ta' Lulju 2009. Inkludew il-karatteristiċi li ġejjin: - Sejħiet għall-proposti fl-isħubijiet pubbliċi-privati EERP (ara t-taqsima 4.3.1); - L-aċċelerazzjoni tal-implimentazzjoni tal-Faċilità ta' Finanzjament għall-Kondiviżjoni tar-Riskji (RSFF) - Sejħa speċifika sabiex ikun hemm reazzjoni għall-kriżi tal-influwenza A (H1N1); - Inizjattiva konġunta ta' riċerka bejn il-Kummissjoni u l-Assoċjazzjoni Ewropea tal-Industrija tal-Fwejjaħ u tal-Kożmetika (COLIPA) dwar strateġiji alternattivi għall-ittestjar fuq l-annimali; - Sejħa għall-appoġġ tal-bini tal-kapaċitajiet fil-pajjiżi tal-Balkani tal-Punent taħt il-programm tal-Potenzjal tar-Riċerka; - Is-sejħa 'L-Oċeani ta' Għada' fil-kuntest tal-Istrateġija Ewropea għar-Riċerka tal-Baħar u Marittima; - Sejħa speċifika għas-sikurezza tal-ilma u tal-ikel u saħħa aħjar għall-Afrika. Minbarra l-41 ftehima bilaterali ta' kooperazzjoni internazzjonali S&T (17 taħt it-Trattat tal-UE u 24 taħt it-Trattat Euratom), iffirmati ma' 21 pajjiż, ġew iffirmati erbgħa oħra, mal-Ġordan u l-Ġappun skont it-Trattat tal-UE u mal-Indja u l-Brażil skont it-Trattat tal-Euratom. 4.3. Inizjattivi relatati Fir-rigward tal-Artikolu 185 Inizjattivi, Ambient Assisted Living (Għixien Megħjun Kuntestwalment) (AAL) implimenta żewġ sejħiet, b'aktar minn 50 proġett iffinanzjat u parteċipazzjoni mill-SMEs ta' aktar minn 40%. L-impenji tal-Istati Membri qabżu EUR 25 miljun fis-sena u l-kontribut tal-UE kien jgħodd għal EUR 50 miljun għall-ewwel sentejn. Taħt il-EUROSTARS, ġew implimentati tliet sejħiet, b'260 proġett magħżula għall-finanzjament u parteċipazzjoni mill-SMEs ta' aktar minn 70%. Il-kontributi mbassra tal-Istati Membri telgħu għal EUR 135 miljun, b'kontribut tal-UE ta' EUR 45 miljun. Ġie ffirmat il-Ftehim Ġenerali għall-Programm ta' Riċerka ta' Metroloġija Ewropea (EMRP), li jiddelega l-implimentazzjoni tal-programm lill-EURAMET e.V. Il-Kummissjoni adottat proposta għal Programm Konġunt ta' Riċerka fil-Baħar Baltiku (BONUS)[14] u ppubblikat it-tieni rapport ta' implimentazzjoni[15] dwar il-Pjan ta' Azzjoni għan-Nanoxjenzi u n-Nanoteknoloġiji. Inħolqot sistema ta' monitoraġġ biex jiġi identifikat il-volum ta' riċerka ffinanzjata mill-PK7 b'impatt fuq l-għanijiet tal-istrateġija mġedda tal-UE għal żvilupp sostenibbli (SŻS). L-analiżi turi li 75% tat-temi tal-Kooperazzjoni jikkontribwixxu pożittivament għal dawn l-għanijiet fl-ewwel erba' snin tal-PK7. Fit-13 ta' Marzu 2009, il-Kummissjoni adottat Komunikazzjoni dwar 'Strateġija għar-R&D u l-Innovazzjoni fil-qasam tal-ICT fl-Ewropa: Ngħollu l-Mira[16] li tfittex iżżid l-isforz għar-riċerka u l-innovazzjoni ICT u timmassimizza l-impatt tagħha. L-appoġġ finanzjarju għall-R&D u l-innovazzjoni ngħata lil kumpaniji privati permezz tal-RSFF. Fl-2009, is-self RSFF konkluż ammonta għal EUR 2.98 biljun għal 25 proġett. Bħala total, issa ġew approvati 62 proġett għal ammont ta' EUR 6.30 biljun. Minbarra t-tixrid tar-riżultati tar-riċerka bis-saħħa tal-CORDIS[17], l-aċċess miftuħ huwa mod importanti kif jittejbu l-aċċes għar-riżultati ta' riċerka ffinanzjata pubblikament u t-tixrid tagħhom[18]. Il-Kummissjoni nediet Programm Pilota għall-Aċċess Miftuħ fil-PK7 f'Awwissu 2008, u fl-2009 ffukat fuq it-twaqqif ta' sistema ta' monitoraġġ għal dan il-programm pilota. F'termini tal-applikazzjoni tal-qafas tal-etika tal-PK7, fl-2009 ġie approvat il-proċess il-ġdid tal-istħarriġ dwar l-etika. L-istima l-ġdida ta' kemm ġej jiswa l-proġett ITER taqbeż b'mod sinifikanti l-istimi oriġinali. Sabiex l-UE twettaq l-impenji tagħha, il-Kummissjoni ppreżentat lill-Kunsill il-qagħda tal-proġett ITER, l-isfidi li ġew affrontati u l-azzjonijiet li għandhom jittieħdu. Il-Kunsill ikkonferma l-appoġġ tiegħu għall-proġett ITER, sakemm ikunu milħuqa l-kundizzjonijiet minimi elaborati mill-Kummissjoni. Dawn jinkludu valutazzjoni kredibbli tal-kostijiet u politiki għat-trażżin tal-ispejjeż, skeda realistika u ġestjoni soda tal-proġetti fil-livelli kollha. Il-Kunsill talab li tittieħed azzjoni u stieden lill-Kummissjoni tesplora possibiltajiet ta' finanzjament fil-kuntest tal-Kwadru Finanzjarju Multiannwali kurrenti. Tagħrif dwar l-azzjonijiet diretti tal-PK7 għas-sena 2009 jista' jinstab fir-rapport annwali taċ-Ċentru Konġunt għar-Riċerka[19]. Il-Kummissjoni adottat Komunikazzjoni dwar 'Aġenda Ewropea għar-Riċerka u l-Innovazzjoni fis-Sigurtà'[20], wara s-sejbiet prinċipali u r-rakkomandazzjonijiet tal-Forum Ewropew għar-Riċerka u l-Innovazzjoni fis-Sigurtà[21]. 4.4. Il-punti ewlenin 4.4.1. Sħubijiet pubbliċi-privati fir-riċerka Sħubijiet pubbliċi-privati (PPP) fuq il-livell Ewropew huma mod effiċjenti għall-ġbid tal-investimenti R&D mill-industrija u l-gvernijiet nazzjonali, filwaqt li fl-istess ħin titnaqqas il-frammentazzjoni tal-isforzi R&D. Pjattaformi Ewropej tat-Teknoloġija Pjattaformi Ewropej tat-Teknoloġija[22] ( ETP) jipprovdu qafas għall-partijiet involuti, immexxi mill-industrija, biex jiġu ddefiniti prijoritajiet R&D, skedi u pjanijiet ta' azzjoni. Jiżguraw enfażi xierqa fuq il-finanzjament tar-riċerka f'oqsma b'rilevanza industrijali, billi jkopru l-katina kollha tal-valur ekonomiku u jimmobilizzaw l-awtoritajiet pubbliċi nazzjonali u reġjonali. L-iżviluppi fl-2009 inkludew l-issuktar tal-kontribuzzjoni għat-tiswir tal-prijoritajiet tar-riċerka tal-UE, il-professjonalizzazzjoni tal-operazzjonijiet tal-pjattaforma, l-iffurmar tal-kundizzjonijiet u l-politiki ta' qafas kumplimentari għall-politiki R&D u l-esplorazzjoni dwar l-użu ta' fondi lil hinn mill-Programm Kwadru. Grupp espert irrakkomanda[23] l-ħolqien ta' raggruppamenti ETP[24] sabiex jaħdmu lejn soluzzjonijiet għal sfidi soċjali u sabiex jinħeles il-potenzjal tat-trijangolu tal-għarfien permezz tal-adozzjoni ta' rwol usa' mir-raggruppamenti ETP u l-estensjoni tal-ambitu tagħhom biex jiġu inklużi l-edukazzjoni u l-proċess komplet tal-innovazzjoni. L-evoluzzjoni tar-rwol tal-ETPs ġiet diskussa f'konferenza fi Brussell[25] Kien hemm reazzjoni pożittiva għall-idea tat-tisħiħ tal-kooperazzjoni bejn l-ETPs sabiex jiġu trattati l-isfidi soċjali u jiġi esplorat kif sfidi kumplessivi bħal dawn jistgħu jiċċeknu f'oqsma aktar maniġġabbli. Inħass minn kulħadd il-bżonn li l-innovazzjoni tiġi integrata b'mod aktar sistematiku fl-attivitajiet tal-ETPs. L-Inizjattivi Industrijali Ewropej għall-Pjan Strateġiku tat-Teknoloġija tal-Enerġija (SET-Plan)[26] huma eżempju ta' kif is-settur pubbliku u privat impenjaw ruħhom għall-iżvilupp ta' rotot ta' azzjoni teknoloġiċi u pjani ta' implimentazzjoni sabiex jiġi aċċelerat l-iżvilupp tat-tekenoloġija f'setturi bħall-enerġija mir-riħ, l-enerġija mix-xemx, is-sistemi tal-elettriku jew il-qbid u l-ħżin tal-karbonju. Inizjattivi Teknoloġiċi Konġunti L-Inizjattivi Teknoloġiċi Konġunti (JTIs) ġabu magħhom metodu pijunier fl-iżvilupp tal-PPPs. Fl-2009, il-ħames JTIs[27] komplew joħorġu sejħiet għall-proposti. Aktar xogħol ta' tħejjija għen lill-IMI, Clean Sky u ARTEMIS jakkwistaw il-kapaċità operazzjonali biex jimplimentaw il-baġit tagħhom fil-ħarifa tal-2009. Il-JTIs għalhekk bdew jaqdu r-rwol tagħhom fit-tiswir tal-pajżaġġ Ewropew tar-riċerka. F'Novembru 2009, il-Kummissjoni ppubblikat il-Komunikazzjoni dwar 'Il-mobilizzazzjoni tal-investiment privat u pubbliku għall-irkupru u tibdil strutturali fit-tul: l-iżvilupp ta' Partenarjati Pubbliċi Privati'[28]. Il-Komunikazzjoni tirrikonoxxi l-importanza tal-PPPs Ewropej għar-riċerka u tagħraf il-karattru speċjali tagħhom għaliex jinvestu fil-ġenerazzjoni ta' għarfien ġdid, b'eżiti inqas prevedibbli imma potenzjalment enormi. Fid-dawl tat-twaqqif ta' PPPs ġodda, se jitqiesu l-alternattivi kollha fl-istħarriġ tal-qafas ġuridiku u r-regoli finanzjarji sabiex jiġi pprovdut mudell sempliċi u kosteffiċjenti, imsejjes fuq komprensjoni reċiproka, sħubija reali u qsim tar-riskju. It-tagħlimiet mit-twaqqif tal-ewwel JTIs inġabru minn Grupp ta' rappreżentanti tas-sħab industrijali tal-JTIs (il-'JTI Sherpas' Group') u jistgħu jinstabu fir-rapport dwar 'Designing together the 'ideal house' for public-private partnerships in European research'[29]. Rakkomandazzjoni minnhom tista' tkun li l-PPPs jiġu rrikonoxxuti bħala entitajiet speċjali fir-Regolament Finanzjarju rivedut. F'Ottubru 2009, il-Kummissjoni ppubblikat il-Komunikazzjoni tagħha dwar 'Sħubija pubblika-privata dwar l-Internet tal-Ġejjieni' [30] li tispjega l-pjanijiet għall-avvanz tal-kompetittività tal-Ewropa f'teknoloġiji u sistemi tal-Internet tal-Ġejjieni u għall-appoġġ lill-ħruġ ta' applikazzjonijiet tal-Internet tal-Ġejjieni b'rilevanza pubblika u soċjali. Il-PPP se tkun operazzjonali fl-2011. Il-partenarjati pubbliċi-privati EERP - L-EERP talbet li jitwaqqfu tliet PPPs: 'Fabbriki tal-Ġejjieni', 'Bini Enerġetikament Effiċjenti' u 'Inizjattiva Ewropea għall-Karozzi Ekoloġiċi'. Il-finanzjament jingħata fuq termini ugwali mill-industrija u l-PK7 għal ammont totali ta' EUR 3.2 biljun fuq il-perjodu 2010-2013. - Gruppi Konsultattivi Industrijali apposta twaqqfu biex jiffaċilitaw id-djalogu mal-industrija u biex jiżviluppaw strateġiji ta' riċerka, li se jgħinu jiddefinixxu s-sejħiet għall-proposti tal-PPPs tul il-bqija tal-PK7. - L-ewwel sejħiet li kienu jgħoddu EUR 268 miljun ġew ippubblikati fit-30 ta' Lulju. Ir-riżultati preliminari juru parteċipazzjoni industrijali kemxejn ogħla mqabbla mas-sejħiet PK7 regolari. F'Dikjarazzjoni Konġunta maħruġa mill-Kummissjoni u r-rappreżentanti tal-Industrija f'Marzu 2009, ġie nnutat li l-PPPs kienu mod effiċjenti biex jiġi żgurat: - rwol ewlieni għall-industrija fid-definizzjoni tal-prijoritajiet u l-implimentazzjoni tar-riċerka; - programm ta' ħidma multiannwali b'baġit definit minn qabel, li jiżgura l-kontinwità u li jippermetti lill-industrija tagħmel pjanijiet fit-tul għall-investiment; - metodu transtematiku li jimxi mir-riċerka bażika u applikata għall-validazzjoni u d-dimostrazzjoni fuq skala kbira, b'enfażi akbar fuq l-impatt u l-esplojtazzjoni; - opportunitajiet akbar għall-appoġġ tal-innovazzjoni fl-SMEs. 4.4.2. Evalwazzjoni u monitoraġġ tal-Programm Kwadru Fir-reazzjoni tagħha għall-evalwazzjoni ex post tal-PK6[31], il-Kummissjoni saħqet dwar l-importanza tas-sejbiet tal-evalwazzjoni u pprovdiet reazzjoni inizjali dwar ir-rakkomandazzjonijiet. Il-Kummissjoni qablet mal-biċċa l-kbira tagħhom, u nnutat li kien hemm bosta inizjattivi relatati ġa għaddejjin. Ir-Rapport dwar il-Progress fl-implimentazzjoni tal-PK7[32] ipprovda ħarsa ġenerali u analiżi tal-implimentazzjoni tal-PK7, l-aktar fir-rigward ta' affarijiet ġodda bħall-Kunsill Ewropew għar-Riċerka (KER), il-JTIs, u l-RSFF. It-2ni Rapport ta' Monitoraġġ tal-PK7[33], li jkopri s-sena 2008, huwa bbażat fuq sett ta' indikaturi tal-implimentazzjoni u r-rendiment tal-Programmi Kwadru. Taqsima deskrittiva ffukat fil-fond fuq kwistjonijiet li huma ta' importanza topika jew ta' interess partikolari. Il-format tar-rapport ta' monitoraġġ jippermetti l-akkumulazzjoni ta' sensiliet kronoloġiċi ta' dejta dwar indikaturi ewlenin. Stħarriġ tal-istrutturi u l-mekkaniżmi tal-KER[34] ġie ppubblikat fit-23 ta' Lulju 2009. Fir-reazzjoni tagħha[35], il-Kummissjoni ħabbret passi sabiex tiżgura s-suċċess għaż-żmien fit-tul tal-KER bħala organizzazzjoni ta' finanzjament fuq livell dinji li tappoġġa r-riċerka avvanzata fil-fruntieri tal-għarfien. Evalwazzjoni intermedja tal-PK7 tal-Euratom bdiet f'Lulju 2009. Il-bord tal-esperti lesta r-rapport tiegħu fi Frar 2010[36]. L-evalwazzjoni tipprovdi kontribut siewi għat-tħejjija tal-Programm Kwadru tal-Euratom għall-2012 u l-2013. It-tnedija tas-sit elettroniku għall-evalwazzjoni tal-PK[37] tejbet radikalment il-viżibilità u d-disponibbiltà tar-rapporti dwar l-evalwazzjonijiet u l-monitoraġġ tal-PK. Is-sit elettroniku fih aktar minn 300 rapport u faċilità qawwija għat-tiftix. 5. IL-PROSPETTI GħALL-2010 L-Istrateġija Ewropa 2020 tenfasizza r-rwol kruċjali li għandhom l-għarfien u l-innovvazzjoni bħala xprun għat-tkabbir ekonomiku u sabiex jiġu affrontati sfidi soċjali ewlenin. Tisħaq dwar il-ħtieġa li tissaħħaħ il-prestazzjoni tar-riċerka tal-UE u li l-intensità tal-R&D tal-UE togħla għal 3% tal-PDG. It-tlestija taż-ŻER hija komponent ewlieni tal-inizjattiva ewlenija 'Unjoni Innovattiva'. Il-programmi ta' finanzjament tal-UE għar-riċerka u l-innovazzjoni, inkluż il-Programm Qafas tar-Riċerka, huma wkoll enfasizzati bħala strumenti ewlenin għall-ilħiq tal-għanijiet ta' Ewropa 2020. Fl-inizjattiva prominenti Unjoni Innovattiva qed tintalab semplifikazzjoni importanti ta' dawn l-istrumenti fil-Kwadru Finanzjarju Multiannwali li jmiss. Fi ħdan il-qafas ġuridiku eżistenti, il-PK7 se jappoġġa l-implimentazzjoni tal-istrateġija Ewropa 2020. F'dan il-kuntest, il-programmi ta' ħidma tal-2011 ipprovdew għal finanzjament rekord ta' EUR 6.4 biljun għar-riċerka u l-innovazzjoni, stimolu ekonomiku konsiderevoli u investiment f'Ewropa aktar intelliġenti, sostenibbli u aktar inklussiva. F'Ottubru 2010, il-Kummissjoni ppreżentat il-proposti tagħha biex tmexxi 'l quddiem l-inizjattiva ewlenija 'Unjoni Innovattiva'. Il-proposti tal-Kummisjoni ħarġu b'azzjonijiet biex: - timmobilizza r-riċerka u l-innovazzjoni sabiex jiġu affrontati sfidi soċjali ewlenin; - tiġġenera u tattira aktar produzzjoni ta' għarfien, kreattività u talent; - tgħin u tappoġġa lin-negozji biex jaċċessaw u jiżviluppaw ideat ġodda u jikbru; - tiżviluppa swieq kbar Ewropej għall-innnovazzjoni; - tgħin lir-reġjuni jispeċjalizzaw skont is-saħħiet tagħhom, partikolarment bl-appoġġ tal-Politika ta' Koeżjoni[38]; - taċċelera riformi interni u kooperazzjoni mas-sħab dinjija. Il-Kummissjoni tipproponi klassifika li timmonitorja l-prestazzjoni tal-Unjoni skont indikaturi internazzjonalment komparabbli. Azzjonijiet marbuta maż-ŻER se jiġu żviluppati aktar fl-2012. Il-ħidma fuq l-evalwazzjoni interim tal-PK7 bdiet kmieni fl-2010, bil-bord tal-esperti skedat li jlesti ħidmietu sa Ottubru 2010. L-evalwazzjoni se tipprovdi tagħrif siewi għall-ottimizzazzjoni tal-implimentazzjoni tas-snin finali tal-PK7 u se tkun ukoll kontribut għat-tħejjija tal-Programm Kwadru li jmiss. 6. SORSI GħAL AKTAR TAGħRIF Ir-Rapporti Annwali ta' Monitoraġġ għall-Programm Kwadru u l-Programmi Speċifiċi tiegħu[39]; Rapporti ta' valutazzjoni fuq ħames snin[40]; Rapport taċ-ċifri ewlenin tax-Xjenza, it-Teknoloġija u l-Kompetittività [41]; Statistika dwar ix-xjenza u t-teknoloġija fl-Ewropa (Eurostat)[42]; Studji u analiżi ppubblikati b'rabta mal-attivitajiet ta' riċerka u l-politiki tal-Unjoni Ewropea[43]; Ir-Rapporti Annwali dwar l-Attività tad-Direttorat Ġenerali għar-riċerka[44]; Il-gwida prattika għall-opportunitajiet ta' finanzjament tal-UE għar-riċerka u l-innovazzjoni[45] Is-sit CORDIS: http://cordis.europa.eu; Is-sit elettroniku dwar ir-Riċerka tal-Kummissjoni: http://ec.europa.eu/research; Is-sit elettroniku taż-ŻER: http://ec.europa.eu/research/era; Is-sit elettroniku Investing in European Research: http://ec.europa.eu/invest-in-research; Is-sit elettroniku ERAWATCH: http://cordis.europa.eu/erawatch; [1] “Fil-bidu ta' kull sena l-Kummissjoni għandha tibgħat rapport lill-Parlament Ewropew u lill-Kunsill. Ir-rapport għandu jinkludi tagħrif dwar l-attivitajiet ta’ riċerka u żvilupp teknoloġiku u t-tixrid tar-riżultati tul is-sena ta' qabel, u l-programm ta' ħidma għas-sena attwali.” [2] http://ec.europa.eu/commission_2010-2014/president/pdf/press_20090903_en.pdf [3] COM(2008) 800. [4] Stħarriġ imwettaq mid-Direttorat-Ġenerali għar-Riċerka [5] L-Innobarometer ta' Mejju 2009 nnota li, b'reazzjoni għall-kriżi, is-settur tad-ditti tal-mannifattura tat-teknoloġija avvanzata kien dak li x'aktarx ikollu jnaqqas il-baġit tiegħu għall-innovazzjoni. [6] Il-Konklużjonijiet tal-Kunsill ta' Mejju 2008 (9076/08). [7] http://ec.europa.eu/research/era/2020_era_vision_en.html [8] ĠU C 323, 31.12.2009, p. 1-4. [9] CREST huwa korp konsultattiv għall-Kunsill u l-Kummissjoni dwar il-politika RTD. [10] COM(2008) 317. [11] Green Paper tal-Kummissjoni dwar il-Pensjonijiet f'nofs l-2010 u Komunikazzjoni dwar Xejriet Ġodda tal-Mobilità fl-2011 se jinidrizzaw il-kwistjonijiet tas-sigurtà soċjali u l-pensjonijiet tar-riċerkaturi. [12] Regolament tal-Kunsill 723/2009, 25.06.2009.- ĠU L 206, 8.8.2009, p. 1–8. [13] C(2008) 1329. [14] COM(2009) 610. [15] COM(2009) 607 [16] COM(2009) 116 [17] http://cordis.europa.eu [18] COM(2007) 56 u d-Dokument tal-Kunsill 14865/07. [19] http://ec.europa.eu/dgs/jrc/downloads/jrc_ar_2009.pdf [20] COM(2009) 691 [21] http://www.esrif.eu [22] http://cordis.europa.eu/technology-platforms/individual_en.html [23] ftp://ftp.cordis.europa.eu/pub/technology-platforms/docs/fa-industrialresearch-b5-full-publication-rp_en.pdf [24] Fl-2009, inħoloq raggruppament ta' ETPs li jaħdmu għall-ħolqien ta' Bijo-Ekonomija Ewropea għall-iżvilupp sostenibbli ( www.becoteps.org ) [25] http://cordis.europa.eu/technology-platforms/seminar11_en.html [26] http://ec.europa.eu/energy/technology/initiatives/initiatives_en.htm [27] Il-ħames JTIs huma: In (http://imi.europa.eu), Clean Sky (http://www.cleansky.eu), ARTEMIS (http://www.artemis-ju.eu), ENIAC (www.eniac.eu) u Fuel Cells & Hydrogen (FCH) (http://ec.europa.eu/research/fch/index_en.cfm). [28] COM(2009) 615 finali, 19.11.2009: http://ec.europa.eu/archives/growthandjobs_2009/pdf/european-economic-recovery-plan/ppp_en.pdf [29] ftp://ftp.cordis.europa.eu/pub/fp7/docs/jti/jti-sherpas-report-2010_en.pdf [30] COM(2009)479 finali [31] http://ec.europa.eu/research/evaluations/pdf/archive/other_reports_studies_and_documents/fp6_ex-post_evaluation_expert_group_report.pdf u COM(2009) 210 [32] COM(2009) 209, SEC(2009) 589 [33] http://ec.europa.eu/research/evaluations/index_en.cfm?pg=fp7-monitoring [34] http://erc.europa.eu/pdf/final_report_230709.pdf [35] COM(2009) 552 [36] Evalwazzjoni intermedja separata tal-PK7 tat-Tema ICT ġiet konkluża f'Ġunju 2010. [37] http://ec.europa.eu/research/evaluations/index_en.cfm?pg=home [38] http://ec.europa.eu/regional_policy/atlas2007/index_mt.htm [39] http://ec.europa.eu/research/evaluations/index_en.cfm?pg=fp7-monitoring [40] http://ec.europa.eu/research/evaluations/index_en.cfm?pg=five-year-assessment [41] http://ec.europa.eu/research/era/facts/figures/key_figures_en.htm [42] http://ec.europa.eu/eurostat [43] http://ec.europa.eu/research/evaluations/index_en.cfm [44] http://ec.europa.eu/atwork/synthesis/aar/index_en.htm [45] http://cordis.europa.eu/eu-funding-guide/home_en.html